黄庭坚
答阎求仁
暮天携手步河梁，把酒淹留斜日光。
生当有别各异方，古人嗟此乐难当。
大梁嬉游少年场，春风花枝啭鹂黄。
节物谢徂岁渠央，来自江南登君堂。
秋气欲动闻寒螿，会几何日今别长。
与子观化言两忘，浩歌放船入莽苍。
绿藻刺眼红蕖香，湖月夜飞衣袂凉。
相从宴坐歌胡床，赠言锦绣邀报章。
君心温良志则刚，不能牛下学歌商。
欲谢世纷自翱翔，果行此策无乃良。
昔人所学浩渺茫，海涵地负无抵当。
弃捐其人及粃糠，帝王之功一豪芒。
既趋世故自遐遑，何异臧谷俱亡羊。
以生随之中道伤，止吾已知终必亡。
我亦闻之未能行，慨今无策可伏藏。
身藏衣食叶南阳，脱身自当及康强。
不待齿疏发苍浪，优游濠上如惠庄，论交莫逆与子相。